ओडिशा में कोरोना वायरस के 1695 नए केस, 15 और मरीजों की मौत
ओडिशा में शनिवार को कोरोना वायरस संक्रमण के 1,695 नए मामले सामने आने के बाद राज्य में संक्रमित लोगों की कुल संख्या बढ़कर 2,79,582 हो गई तथा 15 और लोगों की मौत होने के बाद संक्रमण से मरे लोगों की कुल संख्या बढ़कर 1,229 हो गई।
भुवनेश्वर: ओडिशा में शनिवार को कोरोना वायरस संक्रमण के 1,695 नए मामले सामने आने के बाद राज्य में संक्रमित लोगों की कुल संख्या बढ़कर 2,79,582 हो गई तथा 15 और लोगों की मौत होने के बाद संक्रमण से मरे लोगों की कुल संख्या बढ़कर 1,229 हो गई। स्वास्थ्य विभाग के एक अधिकारी ने बताया कि संक्रमण के नए मामलों में से 986 लोग पृथक-वास संक्रमण में थे और 709 लोगों के संक्रमित होने की जानकारी पहले से संक्रमितों के संपर्क में आए लोगों का पता लगाने के दौरान मिली। खुर्दा जिले में सर्वाधिक 183, इसके बाद बालेश्वर में 128, सुंदरगढ़ में 110 और कटक में 103 नए मामले सामने आए। राज्य स्वास्थ्य विभाग ने ट्वीट किया, ‘‘दुख के साथ सूचित किया जाता है कि अस्पतालों में उपचार करा रहे कोविड-19 से संक्रमित 15 मरीजों की मौत हो गई।’’ इन 15 लोगों में से खुर्दा, मयूरभंज और सुंदरबन जिलों में दो-दो और अंगुल, बालेश्वर, भद्रक, बरगढ़, झारसुगुड़ा, कंधमाल, पुरी और सम्बलपुर और गजपति में एक-एक व्यक्ति की मौत हुई। अधिकारी ने बताया कि राज्य में पहले से किसी गंभीर बीमारी के कारण कोरोना वायरस संक्रमित 53 अन्य लोगों की मौत हुई। ओडिशा में इस समय 18,882 लोग उपचाराधीन हैं और 2,59,418 लोग संक्रमणमुक्त हो चुके हैं। उन्होंने बताया कि राज्य में शुक्रवार को 40,033 नमूनों समेत 42.80 लाख से अधिक नमूनों की जांच की चुकी है।